ไฟแนนเชียลไดเจส
TTA เพิ่มทุนสำเร็จ
13 มี.ค. 2556

TTA เพิ่มทุนสำเร็จ
บริษัท โทรีเซนไทย เอเยนต์ซีส์ (TTA) แจ้งว่าประสบความสำเร็จในการจัดสรรหุ้นเพิ่มทุนสำหรับระดมทุนจำนวน 3,964 ล้านบาท เพื่อขยายกิจการ โดย TTA ประกาศเพิ่มทุนจดทะเบียนจากเดิม 708 ล้านบาท เป็นจำนวน 991 ล้านบาท โดยจัดสรรหุ้นสามัญเพิ่มทุนออกใหม่จำนวน 283 ล้านหุ้น ให้แก่ผู้ถือหุ้นเดิมของบริษัท โดยหุ้นที่จัดสรรใหม่นี้จะสามารถซื้อขายแลกเปลี่ยนในตลาดหลักทรัพย์แห่งประเทศไทยได้ในสัปดาห์นี้
TTA เสนอขายหุ้นสามัญเพิ่มทุนให้แก่ผู้ถือหุ้นเดิมในอัตราส่วน 5 หุ้นเดิมต่อ 2 หุ้นใหม่ ที่ราคา 14 บาทต่อหุ้น พร้อมรับสิทธิในการจองซื้อหุ้นเกินสิทธิได้สูงถึง 50% ของหุ้นเดิมที่มีอยู่ โดยหลังจากปิดการจอง พบว่ามีผู้ถือหุ้นให้ความสนใจจองซื้อหุ้นเพิ่มทุนสูงกว่าที่ตั้งเป้าไว้เกือบ 8%
ทั้งนี้ ผู้ถือหุ้นที่ได้จองซื้อหุ้นสามัญเพิ่มทุนใหม่ยังจะได้รับใบสำคัญแสดงสิทธิฯ (วอร์แรนต์) ซึ่งมีอายุ 2.5 ปี ควบคู่ไปด้วยในอัตราส่วน 2 หุ้นสามัญใหม่ต่อ 1 วอร์แรนต์ ในราคาแปลงสิทธิที่ 17 บาทต่อหุ้น โดยใบสำคัญแสดงสิทธิ TTAW3 จะสามารถซื้อขายแลกเปลี่ยนในตลาดหลักทรัพย์ฯ ได้ประมาณวันที่ 21 มี.ค. 2556 ซึ่งหากผู้ถือหุ้นใช้สิทธิแปลงวอร์แรนต์เป็นหุ้นสามัญครบทั้งจำนวน คาดว่าจะสามารถระดมทุนเพิ่มเติมได้อีกราว 2,407 ล้านบาท ในระยะ 2.5 ปีข้างหน้านี้
คลาสสิก โกลด์ ฟิวเจอร์ส ผลงานดี
น.ส.ณัฐฑี จุฑาวรากุล ประธานเจ้าหน้าที่บริหาร บริษัท คลาสสิก โกลด์ ฟิวเจอร์ส เปิดเผยว่า ตลาดการลงทุนในสัญญาซื้อขายล่วงหน้าทองคำ หรือ โกลด์ ฟิวเจอร์ส ในปี 2555 นั้น ค่อนข้างมีความผันผวนและประเมินทิศทางได้ยาก โดยมีการปรับฐานในช่วงครึ่งปีแรก หลังจากขึ้นมาตลอด 3 ปีเต็ม (25512554) แต่ก็ไม่ได้ทำให้ความร้อนแรงในการเก็งกำไรของโกลด์ ฟิวเจอร์ส นั้นลดลง ส่งผลให้การดำเนินงานในปี 2555 มีการเติบโตอยู่ที่ 300% โดยเฉพาะในช่วงเดือน ก.ย.ธ.ค. บริษัทมีส่วนแบ่งการตลาดเพิ่มขึ้นและก้าวเป็นอันดับ 1 ในโบรกเกอร์ทองติดต่อกันถึง 4 เดือน
ปัจจุบันบริษัทมีปริมาณสัญญาโดยเฉลี่ยต่อวันมากกว่า 6,350 สัญญา และล่าสุดได้เป็นตัวแทนในการซื้อขายสัญญาล่วงหน้าแบบ Full License ซึ่งจะช่วยให้ลูกค้าสามารถซื้อขายทุกประเภทสินค้าในตลาดอนุพันธ์ (ยกเว้น USD Futures)
เหมราชฯยันตามเป้า
นายเผ่าพิทยา สมุทรกลิน ผู้อำนวยการ ฝ่ายนักลงทุนสัมพันธ์และวางแผน บริษัทเหมราชพัฒนาที่ดิน (HEMRAJ) เปิดเผยว่า ผลจากการออกไปพบนักลงทุนช่วงสัปดาห์ที่ผ่านมาถือว่าได้รับการตอบรับที่ดีและนักลงทุนส่วนใหญ่จะถามว่าบริษัทมีความมั่นใจและมีปัจจัยอะไรที่จะขับเคลื่อนให้เป้าหมายการขายที่ดินปีนี้เป็นไปตามเป้าหมายคือที่ 1,600 ไร่ ซึ่งบริษัทก็ยืนยันว่ามั่นใจและมีความเป็นไปได้อย่างแน่นอน
ยอดการเข้ามาลงทุนตรงของนักลงทุนต่างประเทศยังดีคาดว่าเงินลงทุนตรงน่าจะอยู่ที่ประมาณ 6 แสนล้านบาท ขณะที่อุตสาหกรรมรถยนต์ของประเทศก็เติบโต
TRT กำไรลด
นายสัมพันธ์ วงษ์ปาน กรรมการผู้จัดการ บริษัท ถิรไทย หรือ TRT ผู้ผลิต จำหน่าย และซ่อมบำรุง หม้อแปลงไฟฟ้าทุกขนาดของคนไทยเพียงแห่งเดียว เปิดเผยถึงผลการดำเนินงานในปี 2555 ว่า บริษัทมีกำไรสุทธิสำหรับปี 2555 เท่ากับ 30.22 ล้านบาท ลดลงจากปีก่อน 84.25% โดยมีรายได้จากการขายสำหรับปี 2555 เท่ากับ 1,740.83 ล้านบาท ลดลงจากปีก่อน 3.42% แต่รายได้จากการบริการ 180.33 ล้านบาท ขึ้นจากปีก่อน 245.66%
คณะกรรมการของบริษัทได้มีมติประกาศจ่ายเงินปันผลเป็นหุ้นสามัญ จำนวนไม่เกิน 27,989,840 หุ้น มูลค่าที่ตราไว้หุ้นละ 1 บาท ให้แก่ผู้ถือหุ้นสามัญของบริษัท ในอัตรา 10 หุ้นเดิมต่อ 1 หุ้นปันผล รวมมูลค่าทั้งสิ้นไม่เกิน 27,989,840 บาท
สำหรับปี 2556 บริษัทคาดว่าผลประกอบการจะกลับมาดีและเติบโตอย่างต่อเนื่องจากการที่เศรษฐกิจและการลงทุนมีการขยายตัวอย่างชัดเจนทั้งภูมิภาคอาเซียน โดยคาดว่าจะมีรายได้เพิ่มขึ้นมากกว่า 40%